د هالنډ او افغانستان لوبه؛ کېنګما د بال خرابولو له کبله جریمه شو 
د کرکټ نړیوالې شورا د هالنډ لوبغاړی ویویان کېنګما د توپ د خرابولو (بال ټمپرینګ) له کبله جریمه کړی او د ځینو نړیوالو لوبو څخه یې بند کړی دی.
د کرکټ نړیوالې شورا د چهارشنبې په ورځ جنوري ۲۶ (سلواغه شپږمه) په یوې اعلامیې کې ویلي دي چې د هالنډ دغه لوبغاړي له افغانستان سره په لوبه کې د کرکټ د نړیوالې شورا قانون مات کړی دی. هغه به د هالنډ په را روانو څلورو نړیوالو لوبو کې نشي‌ لوبېدای او تر څنګ یې د نظم او لوبو د اخلاقو په برخه کې یې پنځه نومرې کمې شوي‌ دي. افغانستان په قطر کې له هالنډ سره درې یوه ورځنۍ لوبې وکړې او درې واړه یې وګټلې. د هالنډ چټک توپ اچوونکي ویویان کېنګما له افغانستان سره د تېرې ورځې د لوبې په ۳۱م اور کې په خپلو نوکانو باندې د توپ د اصلي بڼې د خرابولو هڅه کوله. په هرې وسیلې چې د توپ اصلي بڼه خرابه شي یا یې د خرابولو هڅه وشي، دې کار ته د کرکټ په اصطلاح کې «Ball Tampering» وايي. په دې کار سره د توپ اصلي بڼه قصدآ خرابېږي چې توپ اچوونکي مخالف توپ وهونکو ته سرخوږی جوړ کړي، کېنګما چې کله توپ‌ خرابوه، افغانستان توپ اچونه کوله، خو د تلویزون کیمرو هغه ولیده. دا کار د کرکټ د نړیوالې شورا د قانون او اخلاقو خلاف دی. د لوبې لوبڅار احمد شاه پکتین په دې کار سره د هالنډ لوبډله پنځه منډې جریمه کړی هم و. د کرکټ نړیواله شورا وايي چې لوبغاړي کېنګما په خپل جرم اعتراف کړی دی. البته هغه لومړی لوبغاړی نه دی چې دا کار کوي، تر ده مخکې د ځینو نورو هېوادونو ځینو نورو لوبغاړو هم دا کار کړی او سزا ورکړل شوې وه. یو ځل د پاکستان پخواني کپتان شاهد اپریدي له استرالیا سره په لوبه کې په خپلو غاښونو باندې د توپ‌ د خرابولو هڅه کړې وه چې ولیدل شو او بیا سزا ورکړل شوه.